U-I-112/10
Natisni
Opravilna št.:
U-I-112/10
Datum odločitve:
13. 5. 2010
ECLI:
ECLI:SI:USRS:2010:U.I.112.10
Akt:
Zakon o usmerjanju otrok s posebnimi potrebami (Uradni list RS, št. 3/07 − uradno prečiščeno besedilo) (ZUOPP), 22. čl., 26. čl., 31. čl., 38.a čl., 38.b čl.
Izrek:
Pobuda za začetek postopka za oceno ustavnosti 22., 26., 31., 38.a in 38.b člena Zakona o usmerjanju otrok s posebnimi potrebami (Uradni list RS, št. 3/07 − uradno prečiščeno besedilo) se zavrže.
Evidenčni stavek:
Pobudnik nima pravnega interesa, če ne izkaže, da izpodbijana določba neposredno posega v njegov pravni položaj.
Geslo:
1.5.51.1.2.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje pobude - Ker ni pravnega interesa.
1.4.9.2 - Ustavno sodstvo - Postopek - Stranke - Interes.
1.4.51.4 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Pravni interes za vložitev pobude.
Pravna podlaga:
Člen 25.3, Zakon o Ustavnem sodišču [ZUstS]
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
zakon
Vlagatelj:
A. B., C.
Datum vloge:
3. 5. 2010
Vrsta odločitve:
sklep
Vrsta rešitve:
zavrženje
Dokument:
US29111
Dokument v PDF obliki:
U-I-112-10.pdf
129 KB
Prenesite datoteko
U-I-112/10-6
13. 5. 2010
SKLEP
Ustavno sodišče je v postopku za preizkus pobude A. B., C., ki ga zastopata zakonita zastopnika Č. D. E. in F. G., oba H., na seji 13. maja 2010
sklenilo:
Pobuda za začetek postopka za oceno ustavnosti 22., 26., 31., 38.a in 38.b člena Zakona o usmerjanju otrok s posebnimi potrebami (Uradni list RS, št. 3/07 − uradno prečiščeno besedilo) se zavrže.
Obrazložitev
1. Pobudnik izpodbija 22., 26. in 31. člen Zakona o usmerjanju otrok s posebnimi potrebami (v nadaljevanju ZUOPP), ki se nanašajo na postopek usmerjanja v programe vzgoje in izobraževanja, ter 38.a člen, ki ureja nadzor nad izvajanjem ZUOPP, in 38.b člen ZUOPP, ki določa globe za prekrške. Zatrjuje, da so v neskladju s 5., s 14., s 15., z 2., s 26., s 34., s 35. členom, s tretjim odstavkom 38. člena, z 49. in z 52. členom Ustave. Člena 21 in 31 naj bi bila v neskladju tudi s tretjim odstavkom 26. člena Splošne deklaracije človekovih pravic (Človekove pravice, Zbirka mednarodnih dokumentov, I. del, Univerzalni dokumenti, Društvo za ZN za Republiko Slovenijo, Ljubljana 1995, str. 6). V utemeljitev pravnega interesa navaja, da je bil začet postopek za njegovo usmeritev v ustrezen program vzgoje in izobraževanja, ter v dokaz prilaga obvestilo Zavoda Republike Slovenije za šolstvo.
2. Pobudo za začetek postopka za oceno ustavnosti lahko da, kdor izkaže svoj pravni interes (prvi odstavek 24. člena Zakona o Ustavnem sodišču, Uradni list RS, št. 64/07 – uradno prečiščeno besedilo – v nadaljevanju ZUstS). Po drugem odstavku navedenega člena je pravni interes podan, če predpis ali splošni akt za izvrševanje javnih pooblastil, katerega oceno pobudnik predlaga, neposredno posega v njegove pravice, pravne interese oziroma v njegov pravni položaj.
3. Izpodbijane določbe ne učinkujejo neposredno. V takšnih primerih se lahko pobuda vloži šele po izčrpanju pravnih sredstev zoper posamični akt, izdan na podlagi izpodbijanega predpisa, hkrati z ustavno pritožbo, pod pogoji iz 50. do 60. člena ZUstS. To stališče Ustavnega sodišča je podrobneje obrazloženo v sklepu Ustavnega sodišča št. U-I-275/07 z dne 22. 11. 2007 (Uradni list RS, št. 110/07, in OdlUS XVI, 82). Iz razlogov, navedenih v citiranem sklepu, pobudnik še ne izkazuje pravnega interesa za oceno ustavnosti izpodbijane zakonske določbe. Zato je Ustavno sodišče pobudo zavrglo.
4. Ustavno sodišče je sprejelo ta sklep na podlagi tretjega odstavka 25. člena ZUstS in prve alineje tretjega odstavka 46. člena Poslovnika Ustavnega sodišča (Uradni list RS, št. 86/07) v sestavi: predsednik Jože Tratnik ter sodnice in sodniki dr. Mitja Deisinger, mag. Marta Klampfer, mag. Marija Krisper Kramberger, mag. Miroslav Mozetič, Jasna Pogačar, mag. Jadranka Sovdat in Jan Zobec. Sklep je sprejelo soglasno.
Jože Tratnik
Predsednik